Henkilöstö- ja hallintoyksikkö	9.10.2002	2800/09/2002

Valtioneuvoston kanslia
Projektisihteeri Riina Kosunen

Viite 	Valtioneuvoston kanslian lausuntopyyntö 17.9.2002  VNK013:00/2001
	
Asia	LUONNOS VALTIONEUVOSTOSANASTOKSI	

Kommentteina luonnoksesta valtioneuvostosanastoksi maa- ja metsätalousministeriö esittää seuraavaa:

Luonnokseen valtioneuvostosanastoksi on ansiokkaasti koottu valtioneuvostoon liittyvät keskeiset käsitteet ja esitetty käsitekaaviot. Sanasto on tarkoitus sen valmistumisen jälkeen julkaista Senaattorin kohdassa "Sanastoja". Maa- ja metsätalousministeriön näkemyksen mukaan sanasto valmistuessaan toimisi osaltaan myös hyvänä koulutusmateriaalina. Tämän vuoksi maa- ja metsätalousministeriö ehdottaa, että Senaattorin kohtaan "Koulutusaineistoja" tulisi linkitys valtioneuvostosanastoon.

Luonnoksen sivulla 20 kohdassa 40 on määritelty käsite maa- ja metsätalousministeriö. Kohta esitetään kirjoitettavaksi seuraavasti:
ministeriö, jonka toimialaan kuuluvat maa-, puutarha- ja metsätalous, maanmittaus, kala-, riista- ja porotalous, eläinlääkintähuolto, elintarvikkeiden ja maatalouden tuotantopanosten turvallisuus ja laatu, maanmittaus, vesivara-asiat sekä maaseutuun liittyvät asiat.

Käsitteen määritelmä on pitkähkö, mutta yllä mainitulla tavalla tarkennettuna se kuvaa paremmin maa- ja metsätalousministeriön koko tehtäväkenttää.

Vastaava muutos tulisi myös sivun 19 kaavioon.

Sivulla 32 kohdassa 66 kansliapäällikköä kuvaavaa käsitettä tulisi tarkentaa, koska ainakin maa- ja metsätalousministeriön kansliapäällikkö on nimitetty määräajaksi. 

Hallitusneuvos	Kirsi Koskinen

Ylitarkastaja		Marit Ilveskero